Wêrelddag vir veiligheid en gesondheid by die werk - Jy en die RegJy en die Reg
Tuis › Regsopinies › Wêrelddag vir veiligheid en gesondheid by die werk
Deur Hanlie van Vuuren
Die Internasionale Arbeidsorganisasie wy jaarliks een dag, 28 April, spesifiek aan die bevordering van beroepsgesondheid en -veiligheid. Die tema verskil van jaar tot jaar en vanjaar se tema is veiligheid en gesondheid in verband met die gebruik van chemikalieë in die werkplek.
Chemikalieë vorm ’n integrerende deel van die moderne lewe en dit word daagliks vervaardig en in werkplekke wêreldwyd gebruik, ook in Suid Afrika. ’n Balans tussen die voor- en nadele wat chemiese produkte inhou, is slegs moontlik indien behoorlike bestuur en samewerking tussen die staat, werkgewers en werknemers gehandhaaf kan word ten opsigte van alle fasette van produksie, gebruik en afvalbestuur, of die vernietiging van chemikalieë. In hierdie verband het die departement van arbeid in November 2013 ’n vrywillige ooreenkoms met werkgewers en vakbonde in die chemiese sektor aangegaan waarvolgens prioriteit verleen word aan die veilige hantering, berging en afvalbestuur van chemikalieë. Voortspruitend uit die ooreenkoms is ses aspekte geïdentifiseer waarop gekonsentreer sal word by die samestelling van ’n praktiese werkplan, naamlik leierskap, kommunikasie, opleiding, voldoende hulpbronne om die sektor te monitor, die versterking van wetstoepassing, en toegang tot sinvolle inligting en data.
Solidariteit is ’n medeondertekenaar van die ooreenkoms en het reeds aandag gegee aan sekere aspekte wat hierbo genoem is, soos die opleiding van organiseerders en verteenwoordigers. Inligting word ook gereeld deurgegee in ons tydskrif en in elektroniese formaat. Advies is ook net ’n oproep ver – lede kan ons met vrymoedigheid kontak.
Verder moedig ons alle lede aan om leierskap aan die dag te lê wanneer veiligheid op die spel is – stel die voorbeeld!
Die risiko verbonde aan blootstelling aan chemikalieë is een van dié velde wat die grootste uitdaging inhou vir die veiligheid van werknemers aangesien die gevare wat chemikalieë inhou, so wyd uiteenlopend is. Dit sluit in veiligheidsrisiko’s soos ontvlambaarheid, gesondheidsgevare soos blootstelling aan karsinogeniese stowwe, en omgewingsgevare soos vergifting.
Hoewel heelwat vordering reeds gemaak is met die veilige hantering, berging en vernietiging van chemiese stowwe, vind ernstige ongelukke steeds daagliks plaas en word mense steeds siek na blootstelling. Die boodskap wat dus uitgedra moet word, is – praat daaroor! Wat ervaar u wanneer u oor gevare in die werkplek praat?